CELEX: 32010D0196
Language: da
Date: 2010-03-16 00:00:00
Title: 2010/196/,Euratom: Rådets afgørelse af 16. marts 2010 om fordeling af indirekte målte finansielle formidlingstjenester (FISIM) til opgørelse af bruttonationalindkomsten (BNI) med henblik på Den Europæiske Unions budget og egne indtægter

7.4.2010   
            
            
               DA
            
            
               Den Europæiske Unions Tidende
            
            
               L 87/31
            
         RÅDETS AFGØRELSE
   af 16. marts 2010
   om fordeling af indirekte målte finansielle formidlingstjenester (FISIM) til opgørelse af bruttonationalindkomsten (BNI) med henblik på Den Europæiske Unions budget og egne indtægter
   (2010/196/EU, Euratom)
   RÅDET FOR DEN EUROPÆISKE UNION HAR —
   under henvisning til Rådets afgørelse 2007/436/EF, Euratom af 7. juni 2007 om ordningen for De Europæiske Fællesskabers egne indtægter (1), særlig artikel 2, stk. 7, andet afsnit,
   under henvisning til forslag fra Europa-Kommissionen,
   under henvisning til udtalelse fra Europa-Parlamentet, og
   ud fra følgende betragtninger:
   
               (1)
            
            
               I artikel 8, stk. 1, i Rådets forordning (EF) nr. 448/98 af 16. februar 1998 om supplering og ændring af forordning (EF) nr. 2223/96 for så vidt angår fordeling af indirekte målte finansielle formidlingstjenester (FISIM) inden for rammerne af det europæiske national- og regionalregnskabssystem (ENS) (2) fastsættes det, at afgørelsen om fordeling af FISIM i forbindelse med opgørelsen af bruttonationalproduktet med henblik på Fællesskabets budget og egne indtægter træffes af Rådet. Begrebet bruttonationalprodukt blev med virkning fra 2002 erstattet af begrebet bruttonationalindkomst (BNI), jf. artikel 2, stk. 7, første afsnit, i Rådets afgørelse 2000/597/EF, Euratom af 29. september 2000 om ordningen for De Europæiske Fællesskabers egne indtægter (3).
            
         
               (2)
            
            
               I artikel 2, stk. 7, andet afsnit, i Rådets afgørelse 2007/436/EF, Euratom fastsættes det, at hvis ændringer af det europæiske national- og regionalregnskabssystem (ENS 95) medfører væsentlige ændringer i BNI, som den er beregnet af Kommissionen, beslutter Rådet, hvorvidt disse ændringer skal gælde for nævnte afgørelse.
            
         
               (3)
            
            
               Det er hensigtsmæssigt at anvende de seneste statistiske begreber med henblik på Unionens budget og egne indtægter, navnlig hvad angår opgørelsen af BNI, som den er beregnet af Kommissionen i medfør af ENS 95. FISIM bør derfor fordeles for at opgøre BNI med henblik på Unionens budget og egne indtægter.
            
         
               (4)
            
            
               I oktober 2008 havde alle 27 medlemsstater overført deres oplysninger, herunder vedrørende fordeling af FISIM i overensstemmelse med den nye metode. Det fremgik af vurderingen af disse oplysninger, at fordelingen af FISIM medfører en væsentlig ændring i henhold til artikel 2, stk. 7, andet afsnit, i afgørelse 2007/436/EF, Euratom, da den øger BNI med mere end 1 % i gennemsnit og medfører, når den i nævnte afgørelses artikel 3 beskrevne metode anvendes, en ændring af de lofter, der er fastsat i artikel 3.
            
         
               (5)
            
            
               Fordelingen af FISIM bør derfor finde anvendelse med henblik på afgørelse 2007/436/EF, Euratom.
            
         
               (6)
            
            
               Det er hensigtsmæssigt, at de ændringer, der er en følge deraf, anvendes fra regnskabsåret 2010 —
            
         VEDTAGET DENNE AFGØRELSE:
   Artikel 1
   Indirekte målte finansielle formidlingstjenester (FISIM) fordeles til opgørelse af bruttonationalindkomsten med henblik på Unionens budget og egne indtægter.
   Artikel 2
   Fordelingen af FISIM finder i medfør af artikel 1 anvendelse med henblik på afgørelse 2007/436/EF, Euratom fra 1. januar 2010.
   Artikel 3
   Denne afgørelse træder i kraft på dagen for offentliggørelsen i Den Europæiske Unions Tidende.
   Den anvendes fra den 1. januar 2010.
   Artikel 4
   Denne afgørelse offentliggøres i Den Europæiske Unions Tidende.
   
      Udfærdiget i Bruxelles, den 16. marts 2010.
      
         
            På Rådets vegne
         
         E. SALGADO
         
            Formand
         
      
   
   
      (1)  EUT L 163 af 23.6.2007, s. 17.
   
      (2)  EFT L 58 af 27.2.1998, s. 1.
   
      (3)  EFT L 253 af 7.10.2000, s. 42.